**Izjava o skladnosti s Slovenskim kodeksom upravljanja javnih delniških družb**

Družba je v poslovnem letu 2018 poslovala v skladu s Kodeksom upravljanja javnih delniških družb (v nadaljevanju Kodeks), ki sta ga v prenovljeni obliki oblikovala Ljubljanska borza d. d. Ljubljana in Združenje nadzornikov Slovenije in je bil sprejet 27. 10. 2016. Kodeks se je začel uporabljati 1. 1. 2017 in je v slovenskem in angleškem jeziku javno objavljen na spletnih straneh Ljubljanske borze, d. d..

Družba Nama d.d. Ljubljana vsebinsko sledi določbam Kodeksa. Od njega odstopa oziroma ga ne upošteva v naslednjih določbah:

4. Politika raznolikosti

4.2. Družba nima sprejete politike raznolikosti v zvezi z zastopanjem v organih vodenja ali nadzora družbe, pri čemer pri iskanju kandidatov za člane vodenja in nadzora upošteva strokovno znanje, delovne izkušnje in kompetence, pri tem pa ne diskriminira na podlagi spola, starosti in izobrazbe.

6. Odnos do delničarjev

6.2. Glede na dejstvo, da večinski delničarji po potrebi sami komunicirajo svoje namene glede upravljanja naložb v javni delniški družbi, družba ni posebej pozvala delničarjev na način, da bi večje delničarje spodbudila, da le-ti javnosti seznanijo s svojo politiko upravljanja z naložbo v javni delniški družbi.

8. Skupščina delničarjev

8.9. Družba običajno na skupščino ne povabi predstavnika revizijske družbe.

12. Naloge nadzornega sveta

12.5. Družba le delno uporablja informacijsko tehnologijo za razpošiljanje gradiv za seje nadzornega sveta. Skladno s sprejetim akcijskim načrtom bo družba v letu 2019 zagotovila ustrezno informacijsko tehnologijo.

12.9. Družba nima vzpostavljenih procesov za naročanje zunanjih storitev, potrebnih za delo nadzornega sveta ločeno za storitve, pri katerih družbo zastopa uprava, in storitve, pri katerih družbo zastopa predsednik nadzornega sveta, saj navedeno ni smiselno glede na redkost naročanja tovrstnih storitev.

13. Usposabljanje članov nadzornega sveta

13.1. Nadzorni svet ne sprejema letnega načrta usposabljanja članov nadzornega sveta, saj se člani nadzornega sveta udeležujejo izobraževanj in usposabljanja na podlagi aktualnih razpisanih izobraževanj in seminarjev. Nadzorni svet in uprava družbe pa letno sprejmeta okvirni načrt stroškov izobraževanja.

15. Predsednik nadzornega sveta

15.3. Zaradi zagotavljanja ustrezne kontinuitete dela ter lažje koordinacije in izvedbe potrebnih postopkov revizijske komisije je predsednik nadzornega sveta družbe tudi predsednik revizijske komisije nadzornega sveta.

19. Vodenje družbe

19.6. Člani uprave niso pridobili soglasja nadzornega sveta pred imenovanjem v organe vodenja ali nadzora v drugih gospodarskih družbah. Člani uprave so o imenovanjih v omenjen organe nadzorni svet obvestili nemudoma pisno po imenovanju ali prenehanju funkcije v organih vodenja in nadzora drugih pravnih oseb.

26. Revizija in sistem notranjih kontrol

26.2 Družba nima vzpostavljene službe notranje revizije, z drugimi mehanizmi notranjih kontrol tekoče spremlja upravljanje s tveganji ter varuje premoženje in koristi delničarjev.

28. Obveščanje javnosti

28.3. Javne objave in sporočila družba doslej ni prevajala v angleški jezik. Tujih delničarjev družba nima, zato bo ob upoštevanju stroškovnega vidika zaenkrat obdržala uveljavljeno prakso.

29. Javna objava pomembnih informacij

29.8 Družba objavlja polletne in letne računovodske izkaze zgolj na podlagi slovenskih računovodskih standardov (SRS), ne pa tudi na podlagi mednarodnih računovodskih standardov računovodskega poročanja (MSRP). Družba objavlja izkaze skladno z veljavno zakonodajo, ki dovoljuje uporabo slovenskih računovodskih standardov (SRS).

Ta izjava predstavlja del Izjave o upravljanju, ki je sestavni del Letnega poročila družbe Nama d.d. Ljubljana za poslovno leto 2018.

 Uprava in Nadzorni svet družbe